Boer glo tromp-op doodgeskiet | Landbou
'n Boer in KwaZulu-Natal se distrik Muden is gistermiddag na bewering tromp-op op sy plaas doodgeskiet.
Volgens onbevestigde voorlopige inligting was die slagoffer, mnr AJ Haripassad (58), na bewering in 'n onderonsie met 'n onbekende man betrokke waartydens die boer na bewering met 'n .303-kaliber-vuurwapen deur die hand, bors en keel geskiet is.
Mnr. Freddie van Tonder, die veiligheidshoof van die KwaZulu-Natalse Landbou-unie (Kwanalu), het aan Landbouweekblad gesê volgens voorlopige onbevestigde inligting het die onderonsie glo gevolg ná 'n voorval waar 'n trekker van Haripassad na bewering die kinders van die verdagte gestamp het.
Van Tonder sê alle onbevestigde inligting word tans opgevolg om die besonderhede rondom die voorval te verifieer.
Die aanvanklike inligting is verskaf deur private veiligheids- en sekuriteitsbeamptes wat na die toneel ontbied is. Volgens hul inligting het die verdagte van die toneel gevlug, maar is hy kort daarna deur die polisie in hegtenis geneem.
Kol. Thembeka Mbele, 'n woordvoerder by die provinsiale SAPD se hoofkantoor, het aan Landbouweekblad gesê die skietery het by Graceland in die Muden-omgewing plaasgevind. Sy het die slagoffer se ouderdom bevestig, asook dat 'n moordsaak by die Muden-polisiestasie aanhangig gemaak is. Die omstandighede rondom die voorval word ondersoek.
Volgens inligting wat met Van Tonder gedeel is, was een of meer van Haripassad se plaaswerkers na bewering getuies van die voorval.